Joni
Chapter 5
Ni sa oti oqo, sa dua na nodra Solevu na kai Jutia, sa lako cake kina o Jisu ki Jerusalemi.
2 Mai Jerusalemi ena Matamata ni Sipi, sa tiko kina na tobu o "Pecisaita", ena vosa vaka Iperiu ka sa lima na kena varada.
3 Era sa dau davo tu kina na tauvimate, na mataboko, na paralase, na malumalumu, ni ra sa dau waraka tu na vakayavalati ni wai.
4 Sa dau lako sobu mai na agilosi ena so na gauna me vakayavalata na wai; o koya ga sa liu ki na wai ni sa vakayavalati oti, sa dau vakabulai mai na kena mate.
5 Sa dua na tamata sa tiko e kea, sa tolusagavulu ka walu na yabaki ni nona tauvi mate.
6 Ni sa raici koya o Jisu ni sa davo tiko e kea ka kila ni sa tauvi mate vaka dede tiko, sa tukuna sara vua, "O sa vinakata mo vakabulai?"
7 Sa sauma vei Jisu na tamata tauvi mate, "Kemuni, sa sega ni dua me biuti au ki na tobu ni sa vakayavalati; ni'u sa sasaga tiko yani, sa dua sara sa liu vei au."
8 Sa tukuna vua o Jisu, "Raica, tucake, taura na nomu i yaya ni moce ka lako."
9 Vakasauri sa bula vinaka na tamata, sa taura cake na nona i yaya ni moce, ka sa lako. Sa siga ni vakacecegu na siga o ya.
10 Era sa vosa vua o ira na Jiu ka vaka; "Sa siga ni vakacecegu oqo; sa sega ni tara vei iko mo colata tiko na nomu i mocemoce."
11 Sa sauma vei ira, o Koya sa vakabulai au sa tukuna, "Taura cake na nomu i mocemoce ka lako."
12 O cei oqo sa tukuna vei iko, "Mo taura cake na nomui mocemoce ka lako?"
13 O koya sa vakabulai, sa sega ni kila se o cei oqo sa veivakabulai sa yali yani o Jisu ni ra sa veidrigidrigi mai na tamata ena vanua o ya.
14 Ni sa oti oqo, sa raici koya sara o Jisu ena vale ni soro ka tukuna vua, "Raica o sa bula vinaka, kua ni valavala ca tale, de qai yaco mo ca vakalevu sara.
15 Sa lako yani na tamata oqo ka tukuna vei ira na Jiu ni sai Jisu ga sa vakabulai koya.
16 Ena vuku ni ka oqo, era sa vakacacani Jisu kina ka via vakamatei Koya, baleta ni sa caka na veika oqo ena siga ni vakacecegu.
17 Sa sauma vei ira o Jisu ka vaka, "Sa cakacaka tiko o Tamaqu me yacova mai oqo, Au sa cakacaka tale tiko ga oqo."
18 Era sa qai sasaga vakaukauwa tikoga na Jiu me ra vakamatei Koya, sega ni Nona voroka nai vunau ni siga ni vakacecegu, baleta talega ni sa tukuna o Koya ni sa Tamana na Kalou, ka cakava me rau tautauvata kei na Kalou.
19 Sa sauma o Jisu ka tukuna vei ira, "Sa dina sara, Au sa tukuna vei kemuni, na luvena sa sega ni rawa ni cakava e dua na ka vakataki Koya ga, na veika ga sa raica mai vei Tamana ni cakava tiko; na veika ga sa cakava o Tamana sa cakava talega o Koya.
20 "Sa lomana na Luvena o Tamana, sa vakatakila talega Vua na veika sa dau cakava o Koya. O Tamana ena vakaraitaka vua na Luvena na veika lelevu mo ni kurabui kina.
21 "Me vaka sa vakatura cake tale na mate o Tamana o solia vei ira na bula, ena solia vaka kina na bula na Luvena vua sa vinakata ga o Koya.
22 "Sa sega ni lewa e dua o Tamana, sa solia kecega na vakatulewa vua na Luvena.
23 "Me ra doka kina na Luvena, me vaka era sa doka na Tomana. O Koya sa sega ni doka na Luvena, sa sega talega ni doka na Tamana ni o koya ga sa tala mai na Luvena.
24 "Sa dina sara, Ni'u sa tukuna vei kemuni, o koya sa rogoca na vosa ka vakabauti Koya sa talai Au mai, sa tu vua na bula sega ni mudu, ka na sega ni lewai, ena lako mai na mate ki na bula.
25 "Sa dina sara, Au sa tukuna vei kemuni, sa yaco mai na gauna ka sa tu sara ga oqo, era na rogoca na domo i koya na Luve ni Kalou na mate; o ira sa rogoca, era na bula.
26 "Me vaka ga ni sa tu vua na Tamana na bula, sa solia kina o Tamana na bula vua na Luvena, me tu na bula vua ga na luvena,
27 "sa solia talega Vua na kaukauwa ni lewa me vakatulewa kina, baleta ni sa Luve ni Tamata talega o Koya.
28 "Mo ni kua ni kidroa ena veika oqo, sa lako tiko mai na gauna ni o ira kece sa tu ena i bulubulu, era na rogoca na Domona,
29 "era na lako mai, vei ira sa caka vinaka ki na vakaturi cake tale ni bula, kei ira sa caka ca, ki na nodra vakaturi cake tale na vakararawataki.
30 "Au na sega ni cakava rawa e dua na ka. Au na rogoca, Au na vakatulewa vakadodonu baleta Ni'u sa sega ni lewa ena lomaqu ga, ena lomai Tamaqu ga, o Koya sa talai Au mai.
31 "Kevaka Au sa vakadinadinataki Au ga, na Noqu i vakadinadina sa sega ni dina.
32 "Sa dua tale sa vakadinadina vei Au, Au sa kila, ni Nonai vakadinadina sa dina.
33 "O ni sa talai Joni mai, sa solia o koya na i vakadinadina e dina.
34 "Au sa sega ni ciqoma nai vakadinadina vakatamata, Au sa tukuna yani oqo mo ni vakabulai kina.
35 "Sai Koya na cina sa waqa caucaudre tiko, ni kemuni sa vinakata ena dua na gauna lekaleka me reki tiko ena Nona rarama.
36 "Ia, sa dua tale nai vakadinadina e uasivita na nei Joni; ena vuku ni cakacaka sa solia vei Au o Tamaqu Me'u vakaotia – na cakacaka sara ga Au sa cakava tiko – sa vakadinadinataki Au, ni sa talai Au mai o Tamaqu.
37 "Na Tamaqu vakataki Koya, sa vakatalai Au mai, sa dautukuni Au, o ni sa sega ni rogoca na Domona ena dua na gauna, se raici Koya:
38 "Ia, sa sega ni tu vei kemuni na Nona vosa, baleti Koya sa talai mai, o Koya kemuni sa sega ni vakabauta.
39 "O ni sa vakasaqara nai Vola Tabu, ena nanuma ni kemuni na rawata kina na bula Sega ni mudu; na i Vola Tabu sa tukuni Au (Jisu) ga.
40 "O ni sa sega ni vinakata me lako mai vei Au mo ni mai rawata kina na bula,
41 "Au sa sega ni ciqoma na veidokai vakatamata
42 "Au sa kilai kemuni, ni sa sega ni tu vei kemuni na lomana na Kalou,
43 "Au sa lako mai ena Yaca i Tamaqu, ia, o ni sa sega ni ciqomi Au; kevaka e dua sa lako mai ena yacana ga, o ni na ciqomi koya.
44 Mo ni vakabauta vakacava, na tamata era sa veidokadokai wale tu ga, ka ni kemuni sa sega ni vinakata na dokai, e lako ga mai vua na Kalou?
45 "Mo ni kua ni nanuma Ni'u sa beitaki kemuni tiko vua na Kalou na Tamada; e dua sa beitaki kemuni tiko – o Mosese ga o ni sa kila tiko.
46 "Kevaka, kemuni sa vakabauti Mosese – e dodonu mo ni vakabauti Au talega, ni sa vola o Mosese na veika me baleti Au.
47 "Kevaka, o ni sa sega ni vakabauta na veika sa vola, mo ni na qai vakabauta vakacava na Noqu vosa?"
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn